- ራጋ
- <
- 4
- >

4
ዳሩሪ ካግሮ ኮርፍንጅ
1 “ሂካኮ አባባየረና አን ዴ፤ ዳሩሪ ካባናመረ ኡፋ ግረ፤ አን ሆራርጀ ማለ ታግረ ታጡሩንባ ያየ ኣን ታላታ ያየ ሃ አንተ፤ ‘ኮይ ሂታራ ኤልዴ ቤ፤ ሆረንባን ሊን ካዶትሳሮ አየስ አን ኩን ቱስናራ፤’ 2 ባኔዋ አን አያና ቁሉክ አማጋመ፤ ሂክማ አን ዳሩሪ ኮርፍንጀ ዴ፤ ኮርፍንጄይ ካሀማጼራ እባዶት ኮ ግረ። 3 ኮርፍንጄይ ጉት ሀማጼ ካግረኮት ምዲ ካኢያሰጲድና ካሰርድኖ አዉኣሎክ ኤኤሞ ኣን ካላሮየ፤ ኮርፍንጄይ ማራሙረ ካመረግድ አዉኣሎክ ኤኤሞ ኣንክክ ጀሬን ካኢዳሞ ግረ። ሕዝ. 1፡26-28፤ 10፡1። 4 ኡሱማለና ኮርፍንጄይ ማራሙረ ላማታንኮ አፋር ኮርፍንጄል ግረ፤ ኮርፍንጄል ጉት ጉማራክ ሳርስ ካሳርሳተራና መተክሶ ጉት ካዎርቂ ካላቻ ካካተራ ላማታንኮ አፋሮ ጃርሳ ሀማጼ ግረ። 5 ኮርፍንጀኮ ሀንቃና ያየና ድድዴናነ ዎታ ብያ ግቴ፤ ኮርፍንጄ ሆረ ካቤባራ ዳብ ቶዶባ ግረ፤ እሶና ቶዶባ አያናጆል ካዋያን። ብያ. 19፡16፤ ራጋ 8፡5፤ 11፡19፤ 16፡18፤ ሕዝ. 1፡13፤ ራጋ 1፡4፤ ዛኪ. 4፡2። 6 ኮርፍንጀ ሆረ ታሙጭንተ ማስቶቲ ኣን ዎላ ዎላ አንተ ታሀንቃታ ላቡ ግቴ፤
“ኮርፍንጀ ጠኤይና ማራሙረ ሆረነና ሃሬ ኢልኦ ኦሞጋን ታአብታ ኔፎ ታአብታ መጣ አፋሮ ግቴ፤ 7 ታሆሬ ኔፎ ታአብታ መጣ ሉባን ኣን ላቴ፥ ታላም አሪ ኣን ላቴ፥ ታሴድ ኔፎ ታአብታ መጣና በቤድ ታእባዶ ኣን ላቴ፥ ታአፋር ኔፎ ታአብታ መጣና ካቡባሮ ላቦባ ኣን ላቴ። 8 ኔፎ ታአብታ መጣ አፋሮ መተመተይ ባላሎ ሌ አባናይተ፤ ኡሱ ማራሙረና ኦሮኦትሶይ ኢልኦ አማጋመሬን፤ አሪና ሄመን፤
“ቁሉክ፥ ቁሉክ፥ ቁሉክ
ዱባ ካዳንዳራ ጎታ ሄዶ፥
ካግረ፤ ካግራና ካኤሜይናራ” አማኖ ላኮኢሳሬን። ሕዝ. 1፡18፤ 10፡12፤ ኢሳ. 6፡2-3።
9 ህት ኔፎ ታአብታ መጣ ኮርፍንጀ ጉት ካሀማጼሮና ጅሩ ጅሮማኮ ታ ጅሩ ጅሮማ ጌሮን ካግርናሮን ጂናን፥ ካባጃና ጋላታ ካኮስሳራን ጎራታ ዱባ፥ 10 ላማታንኮ አፋሮ ጃርሳ ጅሩ ጅሮማን ካግርናሮን፥ ኮርፍንጄይ ጉት ካሀማጼሮ ሆረ ሆረ በቤዲ ኡል ኦዬረን ሳጋዳራን፤ ካላቻክሶና ኮርፍንጄይ ሆረ ካዬንጉሬን፥ ሃ አመን፤
11 “ጎታካንና ዋ ሄዶካን!
አት ካመን ዱባ ማንኮመጢተቶ ማራን፥
ካመን ዱባ ካኮመጣመራና
ካኮግርናራ (ግር ካሄላተራ) ፈኢታይ ማንኮሌ ማራን፥
ጂንና፥ ካባጃና ሁናና ኩን ዶትሳራ አማ ግረን።”

- ራጋ
- <
- 4
- >

4:3 ሕዝ. 1፡26-28፤ 10፡1።

4:5 ብያ. 19፡16፤ ራጋ 8፡5፤ 11፡19፤ 16፡18፤ ሕዝ. 1፡13፤ ራጋ 1፡4፤ ዛኪ. 4፡2።

4:8 ሕዝ. 1፡18፤ 10፡12፤ ኢሳ. 6፡2-3።

© 2024 TWFTW